Francesco Pastonchi

Poeta an lenga italian-a.
Francesco Pastonchi a l'era nassù a Riva Ligurin-a ai 31 dë dzèmber dël 1874, da pare toscan e mare ligurin-a; fàit ij sò prim ëstudi, a l'ha tramudà a Turin.
Ant j'agn novanta dl'Eutsent a l'ha colaborà con rime, sonet e pròse al Venerdì della contessa, la Gazzetta Letteraria, ël Pòpol dla dumìnica, ël periòdich L'arte all'esposizione del 1898 surtì an ocasion dl'Esposission nassional turinèisa.
Dal 1898 al 1902, e peui ëd tansantan d'lë dzèmber 1907, a l'ha scrivù an sla Stampa.
A partissipava a le sabatin-e, le ciambree ëd saba d'Arturo Graf, anté ch'a andasìo student ëd liceo, universitari, përson-e coltivà, vàire madame, a lese ij sò vers e dëscute ij tema literari dël moment.

Dël 1898, an ocasion dij sinquant'agn dlë Statù, a l'é ciamà ansema a Leonardo Bistolfi, Edoardo Calandra, ël crìtich teatral Domenico Lanza, ël caricadurista e senògraf Luigi Sapelli a fé part dël comità për la rivalorisassion dël teatro Gerbino, sota 'l nòm neuv ëd Teatro d'art.
Dël giugn 1903, ansema a Domenico Chiattone e Bistolfi, a fonda e a travaja a la compilassion dël Piemonte, feuj dë stòria, literatura e art, dont ël prim nùmer a seurt ai 27 dël mèis.
Tòst però a lo chita.
As dev ëdcò a chiel ël proget dël setimanal literari ëd quatr pàgine Il Campo, ch'a seurt a Turin daj 20 ëd nòvember 1904 ai 31 dë dzèmber dël 1905, con l'avocat Mario Vaccarino diretor responsàbil.

Dal 1902 a ancamin-a, con frequensa iregolar fin-a al 1953, a fé ël recensor e ël comentator ëd poesìa an sël Corriere della Sera.

Dël 1935 a l'é stàit nominà, për ciàira riputassion, professor ëd lenga e literatura italian-a a l'Università 'd Turin, sucessor ëd Vittorio Cian, e ai 16 ëd giugn dël 1939 mèmber ëd l'Academia d'Italia.
A meuir ai 29 dë dzèmber dël 1953, an soa ca ëd borgh Vanchija (an contrà Sineo 16) a Turin.

Euvre prinsipaj
Saffiche (Savon-a, 1892)
Italiche (1902)
Belfonte (Turin, 1903)
Il randagio (1921, poema autobiogràfich an 365 sonet)
Versetti (1930)
Simma (1935)
Rime dell'amicizia (Milan, 1943)
Ponti sul tempo (Milan, 1947)
Ode contro l'Inghilterra

Pastonchi, Francesco
Pastonchi, Francesco